SKJELT UT: Abid Raja skal ha blitt skjelt ut av partileder Trine Skei Grande. Foto: Frode Hansen

DN: Abid Raja sykmeldt etter baksnakking fra Trine Skei Grande

Venstre-representant Abid Raja skal ha blitt sykmeldt som følge av en episode med partileder Trine Skei Grande.

NTB

Ådne Husby Sandnes

Oppdatert 3. desember 2018

Artikkelen er over ett år gammel

I påhør av toppolitikere fra andre partier beskyldte Venstre-leder Trine Skei Grande sin partifelle Abid Raja for å undergrave hele budsjettprosessen og eget parti, skriver Dagens Næringsliv.

Skei Grande skal ha kommet med kommentaren over telefon, da hun ble oppringt av Henrik Asheim (H), som satt sammen med Helge André Njåstad (Frp) og Raja, som skulle forberede seg på det første forhandlingsmøtet med KrF, som igjen hadde bestemt seg for å søke budsjettsamarbeid med regjeringspartiene.

les også Islamisten Mohyeldeen Mohammad dømt for trusler

Grande: Unnskyld

Bakgrunnen for kommentaren fra Skei Grande skal ha vært spørsmålet om støtten til Human Rights Service (HRS).

Ifølge Dagens Næringsliv skal Grande ha kommet med sterkt nedsettende karakteristikker av sin profilerte partifelle, da budsjettpartnerne over telefon ba om hennes avklaring etter at Raja hevdet Venstre ikke aksepterte Frps reversering av kutt i overføringene til HRS. Telefonsamtalen fant sted 10. november, da budsjettforhandlingene var helt i startfasen.

– Det er riktig at det har vært diskusjon om en sak i budsjettet og at det i forbindelse med denne saken gikk en kule varmt og falt ord som ikke burde falt. Det har jeg bedt om unnskyldning for, sier Grande.

les også Kilder til VG: Taxfree-opprør i Frp var nær ved å velte Ernas statsbudsjett

– Syk på grunn av Grande

Raja hadde gått ut i flere medier og uttalte at Venstre ikke var enig i reverseringen av kutt i støtten til HRS.

– Jeg vil bekrefte at Venstres stortingsgruppe enstemmig har sagt at vi er imot HRS-reversering av budsjettkutt som regjeringen selv har foreslått. Jeg kjenner meg derfor ikke igjen i at regjeringspartiene på Stortinget er enige om dette, og dette medfører ikke riktighet, sa Raja til VG.

Nå er Raja, som ledet Venstres forhandlinger med Frp, Høyre og KrF i budsjettprosessen, sykmeldt. Han ønsker selv ikke å kommentere saken annet enn å bekrefte at han er sykmeldt. DN får imidlertid bekreftet fra kilder i regjeringspartiene at Raja har informert sine kolleger om at han er syk fordi Grande har gjort ham syk.

Publisert: 03.12.18 kl. 14:22 Oppdatert: 03.12.18 kl. 16:51